Dôvodová správa

1. **Všeobecná časť**

Ministerstvo školstva, vedy, výskumu a športu Slovenskej republiky predkladá na základe Plánu legislatívnych úloh vlády Slovenskej republiky na mesiace jún až december 2021 návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov (ďalej len „návrh nariadenia“).

Cieľom návrhu nariadenia je skvalitnenie prideľovania normatívnych finančných príspevkov zriaďovateľom škôl a školských zariadení určených na financovanie osobných nákladov a prevádzkových nákladov. Návrh nariadenia reaguje na rozdeľovanie normatívnych finančných prostriedkov zriaďovateľom škôl a školských zariadení.

Navrhuje sa:

* spôsob financovania účastníka výchovy a vzdelávania,
* úprava financovania stravovania pre žiaka, ktorý je zároveň dieťaťom reedukačného centra,
* úprava normatívneho financovania pre špeciálne výchovné zariadenia,
* úprava spôsobu určovania garantovaného minima.

Materiál nemá vplyv na rozpočet verejnej správy, vplyv na podnikateľské prostredie, sociálne vplyvy, vplyvy na manželstvo, rodičovstvo a rodinu, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana.

Návrh nariadenia je v súlade s Ústavou Slovenskej republiky, ústavnými zákonmi a inými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a v súlade s právom Európskej únie.